**בפני ועדת הבחירות המרכזית לכנסת ה- 20 פ"מ 20 /**

1. **ח"כ יריב לוין**
2. **ח"כ ישראל כ"ץ**
3. **ח"כ דני דנון**
4. **מפלגת הליכוד - תנועה לאומית ליברלית**

 ארבעתם על ידי ב"כ עוה"ד אבי הלוי וניבה הלוי

מכיכר הבימה 2, תל אביב, 6425322

טלפון: 03-6851685 פקס: 03-6324111

e-mail: avi.halevy@gmail.com **המבקשים**

* **נגד** –
1. **ח"כ חנין זועבי**
2. **הרשימה המשותפת (חד"ש, רע"ם, בל"ד, תע"ל)**

 **המשיבות**

**בקשה לפי סעיף 7א לחוק יסוד: הכנסת וסעיפים 63 ו- 63א**

**לחוק הבחירות לכנסת [נוסח משולב], התשכ"ט – 1969**

ועדת הבחירות המרכזית הנכבדה מתבקשת בזה לקבוע כי המשיבה 1, ח"כ חנין זועבי, הנכללת ברשימת המועמדים של המשיבה 2, הרשימה המשותפת (חד"ש, רע"ם, בל"ד, תע"ל), מנועה מלהשתתף כמועמדת בבחירות לכנסת ה- 20. זאת, נוכח אי עמידתה בתנאי הסף הקבועים בסעיפים 7א(א)(1) ו- 7(א)(א)(3) לחוק יסוד: הכנסת.

**א. פתח דבר**

1. עניינה של בקשה זו, במניעת השתתפותה של המשיבה 1, ח"כ חנין זועבי, (להלן: "ח"כ זועבי") בבחירות לכנסת ה- 20. זאת נוכח מעשיה, התבטאויותיה והתנהלותה של ח"כ זועבי במהלך כהונתה בכנסות ה- 18 וה- 19, אשר כתוצאה מהם אין היא עומדת בתנאי הסף להתמודדות הקבועים בסעיפים 7א(א)(1) ו- 7(א)(א)(3) לחוק יסוד: הכנסת.
2. כנגד ח"כ זועבי הוגשו בעבר בקשות לפסילת מועמדותה. במסגרת זו החליטה ועדת הבחירות המרכזית לכנסת ה- 19 לפסול את מועמדותה, החלטה אשר נהפכה בבית המשפט העליון. דה עקא, שח"כ זועבי פירשה ככל הנראה את האישור שניתן לה להתמודד על ידי בית המשפט העליון כהרשאה להקצין עוד יותר את מעשיה, את התבטאויותיה ואת התנהגותה, אשר הגיעו במהלך כהונת הכנסת ה – 19 לדרגת חומרה קיצונית. המבקשים יטענו, כפי שיפורט להלן בבקשה זו, כי התנהלותה של ח"כ זועבי במהלך כהונת הכנסת ה – 19, יש בה כדי להביא לפסילת מועמדותה, וזאת אף לאור המבחנים אשר נקבעו על ידי בית המפשט העליון כאשר אישר את התמודדותה לכנסת ה- 19.
3. כפי שיפורט בבקשה זו, מעשים, התבטאויות והתנהלות זו של ח"כ זועבי חזרו ונשנו לכל אורך תקופת כהונתה בכנסת, תוך שמדובר בהתנהלות קיצונית חסרת תקדים, ובניצול ציני ובוטה של חופש הפעולה והביטוי המוקנה לחבר כנסת, על מנת לפעול כנגד המדינה ולחתור תחת העקרונות שבבסיס קיומה. על כך מתווספת העובדה שח"כ זועבי המשיכה ביתר שאת את תמיכתה בארגוני הטרור, ואף הגדילה ועשתה זאת בשעת מבצע צוק איתן ובאופן אשר נועד לפגוע בביטחון ישראל, ביציבותה של המדינה, במרקם היחסים העדין בין אזרחיה, וביחסי החוץ שלה.

**ב. הצדדים**

1. המבקשים 1, 2 ו - 3 הינם חברי הכנסת ה- 19 מטעם סיעת הליכוד והם נכללים ברשימת המועמדים שהגישה המבקשת 4 - הליכוד תנועה לאומית ליברלית בבחירות לכנסת ה- 20.
2. המבקשת 4 הינה מפלגה רשומה המיוצגת בכנסת ה- 19 ע"י סיעת הליכוד ואשר הגישה רשימת מועמדים בבחירות לכנסת ה- 20.
3. המשיבה 1 הינה חברת הכנסת ה- 19 מטעם סיעת "ברית לאומית דמוקרטית" (בל"ד) והיא נכללת ברשימה המשותפת (חד"ש, רע"ם, בל"ד, תע"ל) לכנסת ה- 20 ומשובצת במקום ה- 7 ברשימה.
4. המשיבה 2, הינה רשימה לכנסת ה- 20, שהוגשה ביחד על ידי ארבע מפלגות שהיו מיוצגות על ידי סיעה בכנסת ה- 19: חד"ש - חזית דמוקרטית לשוויון, רע"ם - רשימה ערבית מאוחדת, בל"ד- ברית לאומית דמוקרטית ותע"ל - תנועה ערבית להתחדשות.

**ג. התשתית העובדתית**

1. ח"כ זועבי, במעשיה, התבטאויותיה והתנהלותה, לכל אורך תקופת כהונתה בכנסת, פועלת תוך שלילת קיומה של מדינת ישראל כמדינה יהודית ודמוקרטית ותוך תמיכה במאבק המזוין של ארגוני הטרור, ובפרט של ארגון חמאס, כנגד מדינת ישראל. על מנת להבהיר את התשתית העובדתית ובפרט את ההתפתחות שחלה בה מאז הדיון שהתקיים בבית המשפט העליון בעניין ח"כ זועבי ערב הבחירות לכנסת ה- 19, נפרט תחילה בקצרה את התנהלותה של ח"כ זועבי במהלך כהונת הכנסת ה- 18. לאחר מכן נפרט בהרחבה את ההתפתחויות ואת השינויים החמורים שחלו בעניינה במהלך כהונתה של הכנסת הנוכחית, הכנסת ה- 19.

מעשיה, התבטאויותיה והתנהלותה של ח"כ חנין זועבי במהלך כהונת הכנסת ה- 18

תמיכה במאבק מזויין של ארגון טרור כנגד מדינת ישראל [סעיף 7א(א)(3)] לחוק יסוד:הכנסת:

1. בחודש ינואר 2009 הטילה ממשלת ישראל סגר ימי על רצועת עזה. זאת, לאחר השתלטות ארגון הטרור חמאס על הרצועה, ובעקבות הניסיונות להכניס לרצועת עזה אמל"ח וכן ציוד וחומרים הדרושים לייצור אמל"ח באופן עצמי. הסגר שהוטל על רצועת עזה נועד לשרת יעדים צבאיים וביטחוניים, כפי שנכתב בדו"ח טירקל:

 **"למנוע חדירת נשק, תחמושת, ציוד מלחמתי, פעילי טרור, וכסף אל רצועת עזה; וכן הצורך למנוע את יציאתם של פעילי טרור, כלי שיט מלאים בחומרי נפץ וסיכונים נוספים המועברים לעזה בדרך הים"... מטרתו של הסגר הימי היתה איפה לצמצם את המשאבים שבהם משתמש החמאס כדי לנהל פעולות איבה נגד ישראל".**

* **נספח א' לבקשה – דו"ח השופט טירקל (עמוד 49)**

[**http://www.turkel-committee.gov.il/files/wordocs/8035report-heb.pdf**](http://www.turkel-committee.gov.il/files/wordocs/8035report-heb.pdf)

1. כאן המקום להדגיש כי ארגון החמאס הינו ארגון אסלאמי בעל אידאולוגיה קיצונית, לפיה אין למדינת ישראל זכות קיום, וכי יש להקים תחתיה מדינה אסלאמית על כל השטח שבידי ישראל. הארגון דוגל בדרך של מאבק מזויין וטרור כנגד מדינת ישראל ואזרחיה, והוא פועל למימוש האידאולוגיה שלו באופן רציף ולאורך שנים, ובכלל זה בכל תקופת כהונתן של הכנסות ה- 18 וה- 19. אחד המאבקים המרכזיים שמנהל החמאס, הוא המאבק לשבירת הסגר שהטילה ישראל על רצועת עזה, וזאת מתוך מטרה להשיב לעצמו יכולת מלאה ובלתי מפוקחת של יבוא אמל"ח וייצור אמל"ח.
2. במסגרת זו, ובעקבות פעילות של החמאס מול גורמים שונים ברחבי העולם, התארגן משט של ששה כלי שייט, אשר מטרתו היתה לשבור את הסגר ולהגיע לרצועת עזה. כעולה מדו"ח ועדת טירקל, המשט אורגן ע"י מספר ארגונים ובהם ארגון ה- IHH אשר הוכרז על ידי שר הביטחון ברק כ"התאחדות בלתי מותרת". בדו"ח טירקל נקבע כי פעילי ה- IHH שהיו על האוניה היו חמושים בכלי נשק קרים אך קטלניים, שגרמו לפגיעות קשות בחיילי צה"ל ושסיכנו את חייהם.

 ח"כ זועבי יצאה מן הארץ על מנת להעלות על ספינת המרמרה ולהשתתף במשט. בהיותה על הספינה, היא הפכה עצמה לשותפה למאבק אלים ולוחמני של ארגון ה- IHH בצה"ל בניסיון לפרוץ את הסגר הימי על עזה. משהספינה נעצרה וח"כ זועבי הוחזרה לשטח ישראל, היא מיהרה להצהיר כי תשתתף גם במשטים הבאים לעזה. זועבי אף התראיינה בתאריך ה-5.6.12 לחדשות 2 ואמרה:

 **"החירות שלי והזכות שלי היא לפעול נגד הכיבוש ואני אבחר בכלים שאני רוצה להשתמש בהם. זו הזכות שלי."**

* **נספח ב' לבקשה – וידאו של ראיון עם ח"כ זועבי**

 <http://www.mako.co.il/news-law/legal/Article-9ec2517c8cbb731018.htm>

1. ח"כ זועבי היתה עדה לאירועי האלימות הקשים כנגד חיילי צה"ל שהתרחשו על גבי הספינה. באחד מסרטוני הוידאו שנחשף לאחר המשט נראתה ח"כ זועבי על גבי הספינה לצד פעילי ה – IHH אשר היו חמושים באלות ובמוטות, ואף נשמעה מנהלת דין ודברים עם אחד מקציני צה"ל, בניסיון למנוע פינוי פצוע לבית החולים.
* **נספח ג' לבקשה – סרטון וידיאו שצולם על ספינת המרמרה**

 <http://news.walla.co.il/item/1720651>

1. יתר על כן, התברר כי ח"כ זועבי אף חגגה בחברת פעילים בכירים בארגון החמאס, והדבר אף תועד בתמונה מהאירוע.
* **נספח ד' לבקשה – תמונה מאירוע בו השתתפה ח"כ זועבי ביחד עם פעילי חמאס**

 [http://www.ynet.co.il/articles/0,7340,L-4177808,00.html](http://www.ynet.co.il/articles/0%2C7340%2CL-4177808%2C00.html)

שלילת קיומה של מדינת ישראל כמדינה יהודית ודמוקרטית [סעיף 7א(א)(1)] לחוק יסוד:הכנסת:

1. ח"כ זועבי שוללת את עצם קיומה של מדינת ישראל כמדינה יהודית ואף אינה מכירה כלל בזכותה להתקיים. ניתן לצפות בדבריה של ח"כ זועבי, בפני פורום בינלאומי שהתכנס בעיר קייפטאון בדרום אפריקה:

 **"ישראל הפקיעה את אדמתי והגדירה אותי כפולש, אבל לא מדובר בגניבת האדמה אלא בגניבת המולדת שלי ובשכתוב ההיסטוריה."**

 **"מלכתחילה לא היתה הצדקה להקמת מדינה יהודית. עכשיו כשיש דורות של יהודים שנולדו בה, אני רוצה לחיות איתם אבל לא במדינה יהודית וגזענית. היא דרשה גם נסיגה כוללת של ישראל מהשטחים, כולל מזרח ירושלים, פירוק כל ההתנחלויות ומימוש זכות השיבה המלאה בכל מקום, והפיכת ישראל למדינה "דמוקרטית"..."**

 **"כינוסו של בית הדין בעיר קייפטאון טומן בחובו ערך סמלי המרמז על ניסיונות המשטר בישראל לשמר את עצמה כמדינה אקסקלוסיבית ליהודים".**

* **נספח ה לבקשה – סרטון וידאו של נאום ח"כ זועבי**

[**https://www.youtube.com**/watch?v=21xD-HxaTio](https://www.youtube.com/watch?v=21xD-HxaTio)

סיכום:

1. מעשיה, התבטאויותיה והתנהגותה של ח"כ זועבי במהלך הכנסת ה- 18 היו כשלעצמם חסרי תקדים בקיצוניותם. בשל כך, החליטה ועדת הכנסת לשלול חלק מזכויותיה כחברת כנסת, החלטה אשר אושרה ביום 13.7.2010 במליאת הכנסת. בעקבות זאת, הוגשו לוועדת הבחירות המרכזית לכנסת ה- 19 בקשות לפסילת מועמדותה של ח"כ זועבי, בהן פורטה דרך התנהלותה ובפרט העובדה שבהתנהלותה חצתה ח"כ זועבי את הקו שתוחם סעיף 7א לחוק יסוד:הכנסת, לעניין תנאי הסף להשתתפות בבחירות לכנסת. דה עקא, שבית המשפט העליון הפך את החלטת ועדת הבחירות המרכזית, ואפשר את התמודדותה של ח"כ זועבי לכהונה בכנסת ישראל. כפי שיפורט להלן, החלטה זו פורשה ע"י ח"כ זועבי כמתן לגיטימציה לדרכה, ואף כמתן היתר להחמרת ההתנהלות ולחציית קוים אדומים נוספים. ח"כ זועבי הגבירה את פעילותה העומדת בניגוד להוראות סעיף 7א לחוק יסוד:הכנסת, ביצעה שורה ארוכה של פעולות קיצוניות וחזרות תקדים ואף עשתה כן באופן חוזר ונשנה, לכל אורך תקופת כהונתה של הכנסת ה – 19.

מעשיה, התבטאויותיה והתנהלותה של ח"כ חנין זועבי במהלך כהונת הכנסת ה- 19

תמיכה במאבק מזויין של ארגון טרור כנגד מדינת ישראל [סעיף 7א(א)(3)] לחוק יסוד:הכנסת:

1. ב – 12.6.2014 נחטפו ונרצחו על ידי ארגון הטרור חמאס שלושה נערים יהודים בגוש עציון בדרכם ממקום לימודיהם לבית הוריהם: גילעד שער ז"ל, תלמיד ישיבת מקור חיים, נפתלי יעקב פרנקל ז"ל, גם הוא תלמיד ישיבת מקור חיים ואיל יפרח ז"ל, תלמיד ישיבת שבי חברון.
2. ב- 17.6.2014 התראיינה ח"כ זועבי לרדיו תל אביב FM 102. כל מי שמכיר ויודע את משנתה הפוליטית של ח"כ זועבי לא ציפה כי היא תצטרף לאנשי הציבור מהארץ ומהעולם כולו שגינו את הרצח הנתעב. אולם, ח"כ זועבי חצתה קו אדום נוסף כשאר קבעה כי הרוצחים אינם טרוריסטים ואף מצאה צידוק למעשיהם:

 **"...הם לא טרוריסטים, גם אם אני לא מסכימה איתם. הם אנשים שלא רואים פתח לשנות את המציאות שלהם. הם נאלצים להשתמש באמצעים האלה עד שישראל תתפכח קצת"....‏**

* **נספח ו' לבקשה – ראיון ברדיו של ח"כ זועבי**

 [http://www.93fm.co.il/radio/116474](http://www.93fm.co.il/radio/116474/)

1. בראיון ל"פגוש את העיתונות" בערוץ 2, מיום 21.6.2014, סירבה ח"כ זועבי להתנצל על כך שכינתה את חיילי צה"ל "טרוריסטים". יתר על כן, ח"כ זועבי טענה כי אבו-מאזן הוא בוגד בעם הפלשתיני בתיאום עם ישראל, אמירה שלא ניתן לפרשה אלה כקריאה להימנע מכל קשר עם ישראל, תוך הצמדת תווית של בוגד לכל מי שמקיים קשר כזה.
* **נספח ז' לבקשה – וידאו של ראיון עם ח"כ זועבי**

 <http://www.mako.co.il/news-military/politics/Article-ac18971442fb641004.htm>

1. ביום 16.7.2014, בעוד כוחות צה"ל נלחמים במסגרת מבצע צוק איתן, ומדינת ישראל מזועזעת מרציחתם של שלושת הנערים על ידי חמאס, מצאה ח"כ זועבי לנכון לפרסם **באתר החמאס** מאמר הקורא להמשך ההתנגדות לישראל ושולל משא ומתן ותיאום ביטחוני אתה, תחת הכותרת: **"מצור על "ישראל" במקום מו"מ; התנגדות במקום תיאום ביטחוני"**

 מפאת חשיבות הדברים מובאים בזה עיקרי המאמר כלשונם:

 **"אין תוצאות צבאיות למתרחש [בעזה]. 'ישראל' בשום אופן לא תחסל את חמאס, לא את מניעי ההתנגדות ולא את מניעי ההשתחררות מהכיבוש. 'ישראל' בשום אופן לא תכריע דבר באמצעות כוח צבאי, הרג והחרבה. גם חמאס לבדה בשום אופן לא תמנע מ'ישראל' להעמיק את הכיבוש ולהמשיך במדיניות האלימות וההרג. התוצאה שתתקבל מתוקפנות זו היא ש'ישראל' תתחיל להבין גבולות הכוח ברורים ושהטילים הפרימיטיביים לא הורגים את בני האדם, אלא את הקונספציה האסטרטגית שעליה ביססה 'ישראל' את מצבה הביטחוני והמדיני. עיקרה של קונספציה זו הוא שבאמצעות השילוש הקטלני – המצור, הגדר והתיאום הביטחוני - 'ישראל' מקבעת מחדש את מצב 'הכיבוש הקל', ואת זה בדיוק מחסלים טילי חמאס.**

 **חמאס מחסלת [גם] את אמונתה של 'ישראל' שהיא הצליחה במהלך העשור האחרון, באמצעות שלושת הישגים חשובים אלה – הגדר, המצור והתיאום הביטחוני – להשתלט על המצב ולקבע מצב של כיבוש ללא כובש. ההתנגדות מחזירה ל[תודעת] הישראלי את הנוכחות הפלסטינית כ[עם] נכבש – [נוכחות] שנעלמה מהמציאות ומהתודעה הישראלית. ההתנגדות מזכירה לישראלי את הכיבוש שלו, ואת המציאות שאותה הוא רוצה לשכוח ולחיות בביטחון ובשלווה, כדי לא להיזכר בקיומה.**

 **התוקפנות האכזרית מצד מדינה שאין לה מדיניות זולת קיבוע המצב הקיים ע"י סדרה מתמשכת של פשעים והפרות נגד עמנו הפלסטיני – תיפסק, וגם ירי הטילים ייפסק. על כל צד לנסח מחדש את כללי המשחק שהופרו במהלך התוקפנות, קרי הפעולות האחרונות. במסגרת השתיקה הקונספירטיבית הערבית והבינ"ל השוררת, ובמסגרת התפקוד הפלסטיני הרשמי עד כה, 'ישראל' עלולה להסיק כי הדרך [שעליה לנקוט] היא היערכות לסבב נוסף של דיכוי, הרג והרס.**

 **כדי ש'ישראל' תכריז על קץ האפשרות לשמר את הכיבוש ולהעמיקו, וכדי שהיא תכריז על סיום הישגי השילוש הנפשע - הגדר, המצור והתיאום [הביטחוני] - שבאמצעותו חשבה להפוך את הכיבוש לכיבוש שאינו עולה ביוקר בלתי נוכח במציאות הישראלית – על הפלסטינים להכריז על סיום השילוש הקטלני שלהם: התיאום [הביטחוני], המו"מ והפילוג. עלינו לנטוש את השילוש הקטלני ולהכריז על התנגדות עממית במקום התיאום הביטחוני, להטיל מצור על 'ישראל' במקום לשאת ולתת עמה ולהתאחד במקום להתפלג".**

* **נספח ח' לבקשה – המאמר שפרסמה ח"כ זועבי**

<http://felesteen.ps/details/news/120188/%D8%A7%D9%84%D8%AB%D8%A7%D9%84%D9%88%D8%AB-%D8%A7%D9%84%D9%81%D9%84%D8%B3%D8%B7%D9%8A%D9%86%D9%8A-%D8%A7%D9%84%D9%82%D8%A7%D8%AA%D9%84.html>

* **נספח ט' לבקשה – תרגום לעברית של המאמר שפרסמה ח"כ זועבי**

<http://www.memri.org.il/cgi-webaxy/sal/sal.pl?lang=he&ID=107345_memri&act=show&dbid=articles&dataid=3673>

1. ח"כ זועבי הגדילה לעשות, ובעוד חיילי צה"ל נלחמים בחזית ואזרחי ישראל מופגזים באלפי טילים בעורף, החלה במתן עצות לאויב, ובעידודו להמשיך ולהילחם כנגד מדינת ישראל ואזרחיה. כך, בראיון לאל-ג'זירה מיום 19.7.2014, אמרה ח"כ זועבי כי:

 **"בישראל רוצים מערכה קצרה, העורף הישראלי לא יכול לסבול עימות ממושך... ישראל חוששת מפעולה קרקעית... ההתנגדות (הפלסטינית) לא נכנעת".**

* **נספח י' לבקשה – וידאו של ראיון עם ח"כ זועבי**

 [http://www.ynet.co.il/articles/0,7340,L-4546344,00.html](http://www.ynet.co.il/articles/0%2C7340%2CL-4546344%2C00.html)

1. ח"כ זועבי לא הסתפקה רק בראיונות ובכתיבת מאמרים במהלך מבצע צוק איתן, אלא אף לקחה חלק בהצהרות ובהפגנות אלימות ובלתי חוקיות בתמיכה באויב ובטרור. כך, ביום 18.7.2014 השתתפה ח"כ זועבי בהפגנה אלימה שהתקיימה ללא רישיון בחיפה כנגד מבצע צוק איתן. במהלך ההפגנה צעקו המשתתפים "יא קסאם, יא חביב, תתקוף את תל אביב", ובמהלכה נעצרו כ- 30 בני אדם. במהלך ההפגנה אשר כאמור היתה בלתי חוקית, נאלצו השוטרים אף לאזוק את ח"כ [זועבי](http://www.ynet.co.il/tags/%D7%97%D7%A0%D7%99%D7%9F_%D7%96%D7%95%D7%A2%D7%91%D7%99) בשל התנהגותה במהלך הארוע.
* **נספח יא' לבקשה – קטעי וידאו שצולמו בהפגנה ללא רשיון בה השתתפה ח"כ זועבי**

 [http://www.ynet.co.il/articles/0,7340,L-4546049,00.html](http://www.ynet.co.il/articles/0%2C7340%2CL-4546049%2C00.html)

<http://www.israelhayom.co.il/article/201147>

1. ביום 29.8.2014 השתתפה ח"כ זועבי בפסטיבל שנערך בכאבול תחת הכותרת "עזה ניצחה". באירוע הונפו כרזות עליהן התנוססו בין היתר הכיתובים הבאים: "נתמוך בדרישות עזה" ו-"הניצחון של עזה הוא חג שלנו" כמו כן, התבטאה ח"כ זועבי כדלקמן: "ההתנגדות הפלסטינית והעם כולו בעזה הביס את המטרות הצבאיות והפוליטיות שישראל הציבה לעצמה. המאבק של העם שלנו הכשיל את כל המטרות וזו התוצאה של המלחמה".
* **נספח יב' לבקשה – וידאו שצולם בפסטיבל בכאבול בו השתתפה ח"כ זועבי**

 [http://www.ynet.co.il/articles/0,7340,L-4565595,00.html](http://www.ynet.co.il/articles/0%2C7340%2CL-4565595%2C00.html)

1. ב- 17.8.2014, אף זאת עוד במהלך מבצע "צוק איתן", יצאה ח"כ זועבי לקטר, המשמשת פטרון של החמאס. במהלך הנסיעה נפגשה עם עזמי בשארה, שנמלט מרשויות החוק בישראל לאחר שנחשד בעבירות חמורות של בגידה. הפגישה כמובן לא קיבלה אישור מראש מוועדת האתיקה של הכנסת. קטר מוגדרת "כמדינת אוייב" ועזמי בשארה הוא ללא ספק "סוכן של האוייב".
* **נספח יג' לבקשה – וידאו מתוך חדשות ערוץ 2 (כולל ראיון עם ח"כ גטאס מבל"ד בעניין הנסיעה לקטר)**

 <http://www.mako.co.il/news-channel2/Channel-2-Newscast-q3_2014/Article-40b8849309ae741004.htm>

1. ח"כ זועבי המשיכה בהתמדה בדרכה זו, וב- 19.10.2014 התראיינה לחדשות 2, והטיחה שוב מילים קשות בחיילי צה"ל. בין היתר אמרה כי:חיילי צה"ל טרוריסטים יותר מאשר ארגון דאע"שוהאשימה כי צה"ל הוא צבא של רוצחים.
* **נספח יד' לבקשה – וידאו של ראיון עם ח"כ זועבי**

 [http://reshet.tv/%D7%97%D7%93%D7%A9%D7%95%D7%AA/news/Politics/Politics/Article,166483.aspx](http://reshet.tv/%D7%97%D7%93%D7%A9%D7%95%D7%AA/news/Politics/Politics/Article%2C166483.aspx)

שלילת קיומה של מדינת ישראל כמדינה יהודית ודמוקרטית (סעיף 7א(א)(1) לחוק יסוד:הכנסת:

1. ביום 13.11.2014, על רקע המתיחות במזרח ירושלים וברחבי המדינה, השתתפה ח"כ זועבי בהפגנה שהתקיימה בכניסה לאוניברסיטת תל אביב ואשר כללה בין היתר קריאות ושלטים נגד המדינה ובעד הטרור: " להוציא את הציונים מהארץ" "שחרור אסירים עכשיו", "תפסיקו לייהד את אל אקצה", "די ליהוד ירושלים".
* **נספח טו' לבקשה – וידאו שצולם בהפגנה בה השתתפה ח"כ זועבי**

 <http://news.walla.co.il/item/2804425>

1. ח"כ זועבי לא הסתפקה בתמיכה בטרור, בסיוע לאויב במאבק מזויין ובהסתה כנגד מדינת ישראל וכוחות הבטחון, ואף לא הסתפקה בהתנהגות אלימה כלפי שוטרים ובהשתתפות בהפגנות אלימות ולא חוקיות, אלא הרחיבה את תחומי פעילותה האסורה גם לפגיעה מכוונת בשוטרים בני מיעוטים על רקע מוצאם. כל זאת מתוך כוונה לפגוע פגיעה אנושה במרקם היחסים העדין בין רבדי החברה הישראלית, ובדרך זו לפגוע פגיעה קשה נוספת ביסוד קיומה של המדינה כדמוקרטית. בדרכה להגשים את האידאולוגיה הקיצונית בה היא מחזיקה, לא בחלה ח"כ זועבי מלעשות ניסיון חמור מאין כמותו, בעיקר כאשר הוא נעשה מצד חבר כנסת ואיש ציבור, להלך אימים על גורמי אכיפת החוק, להרתיעם מלמלא את תפקידם, להסית לפגיעה בהם ולנידויים מהחברה.

 האירוע המדובר התרחש בבית המשפט השלום בנצרת, כאשר במהלך דיון שהתקיים במקום ביום 6/7/2014, קראה ח"כ זועבי קריאות גנאי קשות לעברם של שוטרים בני מיעוטים שנכחו במקום. בין היתר, אמרה ח"כ זועבי את הדברים הבאים:

 "...**צריך לירוק להם בפרצוף, אלה שמעידים עם ....נגד בנינו ובנותינו, אלה שמשתפים פעולה עם המדכא נגד בני עמם, צריך לנקות בהם את הרצפה. לנקות בהם את הרצפה. לא ללחוץ להם את היד ולא ניתן להם להיות בינינו, ושיפחדו מאיתנו. וכשהם ברחוב שיפחדו מאיתנו. שיפחדו מהשבאב שנעצרים על סמך המיידעים שהם שולחים, אלה הם שמוסרים מידע למשטרה, שלפיו עוצרים את הצעירים שלנו ואת בנותינו. ...."**

* **נספח טז' לבקשה – וידאו שצולם במהלך התקרית בבית המשפט בנצרת**

<http://www.mako.co.il/news-law/crime/Article-e1c7e01cf3d6741004.htm>

1. בעקבות דברים אלה, החליטה פרקליטות המדינה ביום 6.1.2015 להעמיד את ח"כ זועבי לדין בגין עבירות של הסתה לאלימות והעלבת עובד ציבור.
2. התנהגותה זו של ח"כ זועבי לא היתה המקרה היחיד בו ניסתה ח"כ זועבי להלך אימים ולעשות דה לגיטימציה לבני מיעוטים אשר כל חטאם בהיותם רואים את עצמם חלק ממדינת ישראל, נאמנים לה, משרתים אותה ומשתלבים בה שילוב מלא, ובכך מקיימים הלכה למעשה את היותה של המדינה מדינה דמוקרטית. בעת דיון שהתקיים בוועדת העבודה, הרווחה והבריאות של הכנסת, בעניין הצעת חוק שוויון ההזדמנויות בעבודה (תיקון מס' 19) (הרכב הוועדה המייעצת) שהתקיים ביום 5 בפברואר 2014, תקפה ח"כ זועבי אל מר שאדי חלול, סרן במילואים בן העדה הארמית נוצרית, בלשון מאיימתאשר הביאה אף להרחקתה מהישיבה:

**"תלך ברחובות נצרת, תגיד מה שאתה רוצה --- והם יתנו לך את התגובה הראויה ... אתה לא יכול ללכת ברחובות של נצרת ושל כפר כנא. אתה יכול להגיד את הדברים האלה --- אתה לא יכול, אתה פחדן כי אתה לא מייצג --- אתה מייצג רק את עצמך. אתה פחדן---"**

* **נספח יז' לבקשה – פרוטוקול מישיבת ועדת העבודה, הרווחה והבריאות של הכנסת**

 <https://www.youtube.com/watch?v=zdtanaAo9zQ>

1. מסע האיומים, ההפחדה והדה לגיטימציה של ח"כ זועבי כנגד כל מי שמבקש להשתלב במדינת ישראל ולחיות בה כאזרח החי במדינה יהודית ודמוקרטית, הגיע לשיאו כאשר ביום 1.11.2012 שלחה ח"כ זועבי מכתב חריף ומאיים, תוך ניצול משאבי הכנסת ועל נייר רשמי של הכנסת, לכומר ג'ובראיל נדאף. זאת, כאשר התפרסם דבר פעילותו של הכומר נדאף לשילוב בני העדה הנוצרית בצה"ל. במכתב נזפה ח"כ זועבי בכומר על פעילותו, וקראה לו לקיים חשבון נפש עמוק על תמיכתו בצעירים נוצרים המתגייסים לצה"ל. בין היתר כתבה ח"כ זועבי את הדברים הבאים:

 **"לא יתכן שמי שרוצה לסייע לאינטרס של הנוצרים או המוסלמים ישתף פעולה עם האוייבים של העם שלנו"**

* **נספח יח' לבקשה – מכתב ח"כ זועבי לכומר נדאף**
1. מכתבה של ח"כ זועבי לכומר נדאף מסכם נאמנה את משנתה ביחס למדינת ישראל ואת התנגדותה לעצם קיום המדינה במתכונתה הקיימת, כיהודית ודמוקרטית, תוך תמיכה באויבי המדינה הנלחמים כנגדה. ח"כ זועבי קובעת כי עידוד גיוס לצה"ל כמוהו כסיוע לאויבי העם הערבי, "העם שלנו". כלומר, בעולמה של ח"כ זועבי ישראל היא האויב, צה"ל הוא צבאו של האויב, מי שמעודד גיוס לצה"ל הוא משתף פעולה עם האויב, ואילו החמאס, ארגוני הטרור ותומכיהם, הם שמבטאים נאמנה את האינטרס שלה. מובן, כי תפיסת עולם זו והדרך העקבית בה פועלת ח"כ זועבי לקידומה, עומדת בסתירה מוחלטת למחוייבות הנדרשת מחבר כנסת להיותה של המדינה יהודית ודמוקרטית.

החלטת ועדת האתיקה של הכנסת:

1. בעקבות התבטאויותיה הקשות של ח"כ זועבי ופעילותה המסיתה במהלך מבצע צוק איתן, קיבלה ועדת האתיקה של הכנסת ביום 29.7.2014 החלטה חסרת תקדים בחריפותה להשעות את ח"כ זועבי לתקופה של ששה חודשים, החלטה זו אושרה ביום 29.10.2014 במליאת הכנסת ברוב של למעלה ממחצית חברי הבית, ובתמיכה חוצת מחנות פוליטיים של ימין ושמאל, אופוזיציה וקואליציה. מפאת חשיבותה של החלטה זו, מובאים להלן חלקים ממנה כלשונם:

 **"החלטת ועדת האתיקה**

 **ידוע, עמדתה העקבית של ועדת האתיקה היא שיש להימנע ככל הניתן מהגבלת חופש הביטוי הפוליטי והאידיאולוגי של חברי הכנסת, גם כאשר הדברים שהם אומרים חריפים ומקוממים. הזכות לחופש ביטוי מהווה כלי עבודה ראשון במעלה עבור חברי הכנסת, בתוך משכן הכנסת ומחוצה לו, ועיקר חשיבותה של זכות זו במתן הגנה לדברים שאינם פופולריים ושאף יכולים לצרום לאוזניים רבות. ואכן, ועדת האתיקה דחתה לאורך השנים, אף בכנסת הנוכחית, תלונות וקובלנות רבות שעניינן התבטאויות של חברי כנסת שונים, לרבות קובלנות נגד חה"כ זועבי עצמה הוועדה מבקשת להדגיש כי זכותם של חברי הכנסת לבטא עמדות שאינן בקונצנזוס ולהביע ביקורת פומבית על הממשלה שמורה להם גם בתקופת לחימה. אין לראות בעצם השמעת ביקורת חריפה על מהלכים צבאיים או על מדיניות הממשלה במהלך תקופת לחימה, משום הפרה של כללי האתיקה.**

 **אולם, יש להבחין בין ביקורת ומחאה חריפים אך לגיטימיים, לבין עידוד אויבי המדינה קריאה לפגיעה בישראל ומתן לגיטימציה למעשי טרור נגד אזרחי המדינה. הציבור בישראל, כמו בכל מדינה, מצפה כי חברי הפרלמנט, המצהירים אמונים למדינה, לא יעודדו את הקמים נגדה ואת אלה המבקשים להרוג את חייליה ואזרחיה ויתמכו בהם, וכי ביקורתם על הממשלה, חריפה ככל שתהא, תיאמר מנקודת מבט של מי שדורש את טובת המדינה ואזרחיה ומתוך כך מבקש להשפיע על מדיניותה.**

 **על רקע האמור, הוועדה סבורה כי חה"כ זועבי חרגה ממתחם ההתבטאויות הלגיטימי של חבר כנסת. כאשר חה"כ זועבי אומרת על חוטפי שלושת הנערים, "הם לא טרוריסטים" ומצדיקה את מעשיהם בכך ש"הם לא רואים שום פתח לשינוי המציאות ונאלצים להשתמש באמצעים האלה", גם אם היא מבהירה שהיא לא מסכימה איתם, כפי שאכן עשתה, הרי שיש בדברים אלה משום הזדהות עם אויבי המדינה. על אחת כמה וכמה כשהיא עושה זאת בשעה שגורלם של הנערים החטופים אינו ידוע, ואזרחי ישראל, יהודים וערבים כאחד, מייחלים ומתפללים למציאתם בריאים ושלמים.**

 **כך גם כאשר חה"כ זועבי מפרסמת באינטרנט, תוך כדי הלחימה בעזה, מאמר בערבית (מובא כאן בתרגום, ההדגשות אינן במקור), שבו היא כותבת בין היתר: "כדי שישראל תודיע על סיום הכיבוש ועל סיום העמקתו, וכדי שתודיע על סיום הישגי השילוש הפושע: החומה, המצור והתיאום ... על הפלסטינים להודיע על סיום השילוש הקטלני שלהם: התיאום, המשא ומתן והפילוג.** **עלינו לנטוש את השילוש הקטלני ולהודיע על התנגדות עממית במקום התיאום הביטחוני, להטיל מצור על ישראל במקום לשאת ולתת עמה, ולהתאחד במקום להתפלג." קריאות אלה להפסקת התיאום הביטחוני בין ישראל לבין הרשות הפלסטינית, ולהתנגדות עממית, לא ניתן לפרשן אלא כאמירות שמטרתן פגיעה במדינת ישראל, בביטחונה ובאינטרסים הבסיסיים שלה, ולא ניתן לראותן כאמירות ביקורתיות לגיטימיות מצד חברת כנסת.**

 **כללי האתיקה מחייבים את חברי הכנסת לייצג את ציבור בוחריהם באופן שישרת גם את טובת המדינה )סעיף 6א לכללים). מובן כי בדרך כלל אין בכך כדי למנוע מחברי הכנסת לפעול בהתאם לתפיסתם ולאופן שבו הם מפרשים את "טובת המדינה". אולם דבריה של חה"כ זועבי כפי שפורטו לעיל, שנכתבו ונאמרו בימים כל כך רגישים, אינם עולים בקנה אחד עם "טובת המדינה", גם אם מעניקים למושג זה פרשנות מרחיבה, והם מהווים הפרה של חובת הנאמנות החלה על חברי הכנסת**

 **בנוסף לכך, יש בדברים משום פגיעה חמורה באמון הציבור בכנסת ובתדמיתה, פגיעה שגם באה לידי ביטוי במספר הרב של התלונות שהגיעו לוועדה, ולכן הוועדה קובעת ברוב חבריה כי חה"כ זועבי הפרה את כללי האתיקה."**

* **נספח יט' לבקשה – החלטת ועדת האתיקה של הכנסת**

 <http://main.knesset.gov.il/Documents/FB/290714.pdf>

1. על החלטת ועדת האתיקה שאושרה במליאת הכנסת, הוגש בג"צ. ביום 10.12.2014 ניתנה החלטה **בבג"ץ 6706/14** **חברת הכנסת זועבי ואחרים נ' ועדת האתיקה של הכנסת ואח'** (להלן: **"בג"ץ זועבי"** ) במסגרתה אושר תקפותה של החלטת ועדת האתיקה (ברוב של ארבעה שופטים אל מול דעתו החולקת של כב' השופט סלים ג'ובראן).

**ד. המסגרת הנורמטיבית**

1. סעיף 7א לחוק יסוד: הכנסת מונה שלוש עילות נפרדות לשלילת הזכות מאזרח המדינה להתמודד בבחירות לכנסת:

 **"7א.(א) רשימת מועמדים לא תשתתף בבחירות לכנסת ולא יהיה אדם מועמד בבחירות לכנסת אם יש במטרותיה או במעשיה של הרשימה או במעשיו של אדם, לפי הענין, במפורש או במשתמע, אחד מאלה:**

 (**1) שלילת קיומה של מדינת ישראל כמדינה יהודית ודמוקרטית**

 **(2) הסתה לגזענות**

 **(3) תמיכה במאבק מזוין, של מדינת אויב או של ארגון טרור, נגד מדינת ישראל".**

1. סעיף 7א מבטא את האיזון שקבע המחוקק בין הזכות להיבחר, שהיא מהזכויות החשובות בדמוקרטיה, לבין הצורך להגן על המדינה ועל המשטר הדמוקרטי מפני מי שמנסים להשתמש באמצעים שמעניקה להם הדמוקרטיה, כדי להביא לחיסולה של המדינה הדמוקרטית עצמה.

1. דילמה זו, שהיא אינהרנטית לשיטה הדמוקרטית, כונתה על ידי הנשיא אהרון ברק, בא"ב 11280/02 **ועדת הבחירות המרכזית לכנסת ה- 16 נ'** **חבר הכנסת אחמד טיבי**, "פרדוקס דמוקרטי":

 **"מחד גיסא, עומד השיקול כי הדמוקרטיה מבוססת על שוק חופשי של דעות, וכי כל מפלגה או רשימת מועמדים- גם זו המבקשת לשלול את הדמוקרטיה או לפגוע בה- זכאית להביע את דעתה ולהתמודד באופן שוויוני בבחירות הקובעות את פני החברה. על פי שיקול זה, שלילת השתתפותן בבחירות של רשימות אנטי דמוקרטיות אינה עולה בקנה אחד עם הדמוקרטיה עצמה. היא עומדת לכאורה בניגוד לרעיון הבסיסי של קיום "שוק פתוח" של דעות. זאת ועוד, שלילת ההשתתפות של הרשימות האנטי דמוקרטיות על ידי רוב קיים מעוררת חשש של שימוש לרעה בכוח הרוב, תוך דיכוי כוחו הפוליטי של המיעוט. היא גם יכולה להיראות כפתרון קסם, שאינו מטפל בשורש הבעיה אלא מונע את ביטויה ובכך גם מקצין את פעולתן של הרשימות האנטי דמוקרטיות. מאידך גיסא עומד השיקול כי הדמוקרטיה זכאית להגן על עצמה מפני הקמים עליה. זכותה של הדמוקרטיה לשלול את ההשתתפות בהליך הדמוקרטי של רשימות השוללות את הדמוקרטיה עצמה. כדי להוכיח את חיותה אין הדמוקרטיה צריכה לאבד עצמה לדעת. זאת ועוד, מי שאינו מקבל את עקרונות היסוד של הדמוקרטיה ומבקש לשנותם, אינו יכול לבקש להשתתף בדמוקרטיה בשם אותם הכללים. מתח זה- שרבים עמדו עליו (ראו פרשת ניימן הראשונה [2], בעמ' 321)- מונח ביסוד הפרדוקס הדמוקרטי".**

1. הזכות להיבחר היא אכן זכות יסוד מן המעלה הראשונה. משכך, המגבלות שקבע המחוקק לזכות זו הן מצומצמות ביותר, מנוסחות באופן דווקני ומפורש, ונועדו להגן על עצם הקיום המדינה ועל ליבת קיומה כמדינה יהודית ודמוקרטית. אם לא די בכך, הרי שבית המפשט העליון הגביל בפסיקותיו את האפשרות לשלול זכות זו, באמצעות אימוץ פרשנות מצמצמת באופן מרחיק לכת של ההוראות המפורשות כשלעצמן הקבועות בסעיף 7א(א)(1) לחוק יסוד: הכנסת.
2. כפי שנראה להלן, נוכח העובדות החדשות והרבות אשר התווספו בעניינה של ח"כ זועבי מאז ההחלטה הקודמת של בג"צ בעניין מועמדותה לכנסת ה- 19, ונוכח הראיות המצורפות לראשונה לבקשה זו, הרי שאף לגישתו המצמצמת והמחמירה של בית המשפט העליון, חצתה ח"כ זועבי את הגבול האדום שבין מעשים מותרים במסגרת תפקידה כחברת כנסת, לבין מעשים, התבטאויות והתנהלות שיש בהם כדי להעיד שאין היא עומדת עוד בדרישות סעיף 7א לעניין זכותה להשתתף בבחירות לכנסת ה - 20. זאת ועוד, ח"כ זועבי לא רק ששוללת את קיומה של מדינת ישראל כמדינה יהודית ודמוקרטית באופן שאינו מאפשר את אישור מועמדותה בבחירות, אלא שהיא אף אינה עומדת בדרישה הקבועה בסעיף 7א(א)(3) השולל את זכותו של אדם להיבחר לכנסת אם הוא תומך במאבק מזוין של מדינת אויב או של ארגון טרור, נגד מדינת ישראל. משכך, ראויה מועמדותה לכנסת להיפסל בשל שתי עילות מתוך השלוש אשר מצא המחוקק לנכון לקבוע בסעיף 7א.
3. בא"ב 11280/02 הוסיף וקבע הנשיא ברק:

 **"ברור לכל כי ניתן למנוע השתתפות בבחירות של רשימת מועמדים או מועמד בודד – אשר הם עצמם חלק מארגון המנהל מאבק מזוין נגד המדינה. כן ניתן למנוע השתתפות בבחירות של רשימת מועמדים – או מועמד בודד – אשר אינם נוטלים, הם עצמם, חלק פעיל במאבק מזוין אך הם תומכים במאבק זה. תמיכה זו יכולה להיות חומרית וכמוה כנטילת חלק במאבק עצמו. תמיכה זו יכולה להיות פוליטית. זכותה של הדמוקרטיה להגן על עצמה כנגד תמיכה פוליטית זו. תמיכה פוליטית זו יכולה ללבוש צורות שונות אשר מעניקות לגיטימציה למאבק המזוין נגד המדינה (ראו סעיף 9 (3) של החוק על המפלגות הפוליטיות שנתקבל בספרד ביום 27.6.2002 ). כמובן, הדרישות הכלליות שעמדנו עליהן (בפסקה 6 לעיל) החלות לגבי כל עילה למניעת השתתפות בבחירות צריכות לחול גם לעניין העילה של תמיכה במאבק מזוין נגד המדינה. על כן צריך שתמיכה (חומרית או פוליטית) היא מאפיין דומיננטי או מרכזי של המפלגה או הרשימה, וכי היא פועלת באופן חוזר ונשנה – ולא אך ספורדי – להגשמתו. כמו כן, יש להצביע על ראיות משכנעות, ברורות וחד משמעיות המלמדות על מטרה זו של רשימת מועמדים או מועמד..."**

 כדי להבהיר את הפרשנות שיש ליתן לסעיף 7א(א)(3) לחוק יסוד הכנסת הביא הנשיא ברק בפסק דין א"ב 11280/02 את דברי השופט מ. חשין שנאמרו בוועדת הבחירות המרכזית לאמור :

 **"הכנסת צמצמה את המסגרת של הפסילה. זה לא סתם אם אתה תומך בטרור, אלא צריך להיות ארגון טרור, במאבק מזוין של ארגון טרור. כמובן שאם אתה תומך בחמאס או בג'יהאד האסלאמי אז פשיטא שזה כמובן ארגון טרור שיש לו מאבק מזוין וכאילו תמכת במאבק מזוין. אבל סתם מעשה טרור, סתם תשבחות או תמיכה במעשה טרור אינם נכנסים במסגרת זו שכל פסילה" (ישיבה מס' 363 מיום 31.12.2002 עמ' 602)".**

מעשיה, התבטאויותיה והתנהלותה של ח"כ זועבי כפי שתוארו לעיל עונים בדיוק להגדרה הנ"ל של תמיכה בטרור. אין מדובר "בסתם תשבחות או תמיכה במעשה טרור" כי אם בתמיכה חוזרת ונשנית בחמאס ובמאבק המזויין שהוא מנהל, והכל בשעה שהמלחמה עם החמאס מתנהלת במלוא עוצמתה, אזרחי ישראל מותקפים בכל יום וחיילי צה"ל נלחמים בחזית.

**ה. דין מועמדותה של ח"כ זועבי להיפסל נוכח מעשיה, התבטאויותיה והתנהלותה ובשים לב להוראות הדין ולפסיקת בית המשפט העליון**

1. ח"כ זועבי איתרה את חולשותיה של השיטה הדמוקרטית. היא פועלת באופן שיטתי וממושך על מנת לנצלן באופן ציני למטרותיה, שכולן מכוונות לשלול את קיומה של מדינת ישראל כמדינה יהודית ודמוקרטית, תוך כדי תמיכתה במאבק המזויין של ארגוני טרור נגד מדינת ישראל.
2. עסקינן בחברת כנסת אשר התנהלותה לאורך שנים עומדת בניגוד גמור לעקרונות שנקבעו בסעיף 7א לחוק יסוד:הכנסת ולחובותיה האלמנטריות כאזרחית המדינה. כל זאת, בשעה שמדובר בצבר של מעשים ואמירות מסיתות, שהינו חסר תקדים בהיקפו ובחומרתו וחוצה את הגבול שבין חופש הפעולה והביטוי הנתון לחבר כנסת, לבין ניצולו הציני והבוטה של חופש זה כדי לעשות יד אחת עם ארגוני הטרור אוייבי המדינה על מנת לפגוע במדינה, בעקרונות היסוד שעליהם היא בנויה, בביטחונה, במרקם החיים בין אזרחיה, ובכוחות הביטחון העומדים על משמרתה.
3. לעניין תמיכתה של ח"כ במאבק מזויין של ארגון טרור כנגד מדינת ישראל, הראנו לעיל כי נקבע בא"ב 11280/02 כי **על התמיכה להיות מאפיין דומיננטי או מרכזי, וכי היא נעשית באופן חוזר ונשנה. עוד נדרש כי לא יהיה מדובר בסתם תשבחות או תמיכה במעשה טרור. כן נדרש כי תובאנה ראיות ברורות וחד משמעיות לעניין זה.**
4. מן העובדות שנסקרו לעיל, הנתמכות כולן בראיות מכלי ראשון וקבילות בכל הליך משפטי, ברורות וחד משמעיות, עולה כי במהלך כהונת הכנסת ה – 18 ח"כ זועבי השתתפה במשט הטרור לעזה, ואף הביעה פעם אחר פעם תמיכה והבנה לפעולות הטרור ומבצעיהן. התנהלותה זו עלתה מדרגה של ממש במהלך כהונת הכנסת ה – 19, ובפרט במהלך מבצע צוק איתן, עת חיילי צה"ל נלחמו בחזית כנגד ארגון הטרור חמאס אשר ירה אלפי טילים על אזרחי ישראל. ח"כ זועבי ניצלה את הזכות שהעניק לה בית המשפט העליון לשוב ולהתמודד, על מנת לפעול בשיתוף פעולה הדוק עם החמאס כנגד מדינת ישראל, תוך שהיא חוגגת עם בכיריו, נוסעת לקטאר המממנת את פעילות החמאס, ואף נפגשת עם הח"כ לשעבר עזמי בשארה שנמלט מן הארץ לאחר שנחשד בעבירות חמורות של ריגול ובגידה. ח"כ זועבי המשיכה בהצהרותיה המסיתות ואף עלתה מדרגה כאשר קבעה כי רוצחי שלושת הנערים היהודים אינם טרוריסטים ונתנה צידוקים למעשיהם. כל זאת תוך שהיא מפרסמת באתר החמאס מאמר תמיכה במאבק המזויין כנגד מדינת ישראל ומשתתפת כגורם פעיל ומסית בשורה של הפגנות ואירועים, לרבות הפגנות בלתי חוקיות, אשר נערכו בתמיכה בחמאס. ח"כ זועבי קראה לאויבי ישראל להטיל עליה מצור, להימנע מניהול משא ומתן עמה ולפעול להכרעתה.
5. ראיות ברורות אלה, אשר צורפו לבקשה זו, והעובדה שח"כ זועבי פעלה באופן זה לאורך כל שש שנות כהונתה בכנסת ישראל, מעידות ללא הותרת צל של ספק כי תמיכתה של ח"כ זועבי בארגון הטרור חמאס הינה חוזרת ונשנית והיא בבחינת מאפיין דומיננטי ומרכזי במשנתה ובהתנהלותה. אין מדובר "בסתם תשבחות" כלשונו של כב' השופט חשין, כי אם בפעילות סדורה ומתמשכת ובעצימות גבוהה, לרבות בשעת מלחמה, לתמיכה בארגון הטרור ובאויב.
6. לעניין התנגדותה של ח"כ זועבי לקיומה של המדינה כיהודית ודמוקרטית, הראנו לעיל כי היא חצתה זה מכבר את הסף שבין הבעת דעות וחופש פעולה כחבר כנסת לבין שלילת קיומה של המדינה כיהודית ודמוקרטית. כעולה מן הראיות מכלי ראשון והקבילות בכל הליך משפטי שהובאו לעיל, ח"כ זועבי איימה על שוטרים לבל יעשו את תפקידם על מנת לפגוע בחיים הדמוקרטיים ובמרקם החיים העדין שבין הרבדים השונים בחברה הישראלית. ח"כ זועבי איימה על איש דת, על שוטרים, ועל קצין במילואים, כולם בני מיעוטים, תוך ניצול מעמדה כחברת כנסת והאמצעים אשר הכנסת מעמידה לרשותה, אשר כל חטאם היה בכך שהשתלבו כאזרחים במדינתם או שניסו לעודד השתלבות של בני המיעוטים במדינה מתוך הכרה בה כיהודית ודמוקרטית. ניסיונות חוזרים ונשנים אלה של ח"כ זועבי לפגוע ולעשות דה לגיטימציה למי שמבקשים לקיים הלכה למעשה את חייהם במדינה יהודית ודמוקרטית, על מנת לקעקע את יסודותיה של המדינה, יש בו כדי לחיייב את פסילת מועמדותה.
7. צבר חסר תקדים זה, הן בהיקפו והן בחומרתו, היה צריך להביא זה מכבר לשלילת אזרחותה של ח"כ זועבי, לא כל שכן, למניעת התמודדותה לכנסת. המצב בו חברת כנסת פועלת תוך ניצול זכויותיה ככזאת על מנת לפגוע באופן שיטתי במדינה ישראל ותוך מעילה בוטה בחובותיה כלפי הציבור הישראלי הוא חסר תקדים. זהו מקרה קיצון בו נחצה פעם אחר פעם הקו המפריד בין חופש הביטוי והזכויות המוקנית לחבר כנסת, לבין ניצולם לרעה לשם פגיעה במדינה ובערכי היסוד עליהם היא בנויה, ולשם תמיכה בארגוני הטרור המנהלים מלחמת טרור עקובה מדם כנגדה וכנגד אזרחיה.

 זהו בדיוק המקרה בו הנסיבות הקיצוניות מחייבות את פסילת המועמדות, וזאת גם על פי המבחנים המחמירים שנקבעו בפסיקת בית המשפט, כפי שפורט בפרק זה לעיל.

1. עוד יוער, כי ועדת הבחירות המרכזית לכנסת ה- 19 פסלה את מועמדותה של ח"כ זועבי, אך זו אושרה בסופו של דבר על ידי בית המשפט העליון. ח"כ זועבי פירשה את החלטת בית המשפט כמתן לגיטימציה לפעולותיה ולדרך התנהלותה באופן שהחמיר עוד יותר את חציית הקו הלגיטימי על ידה, הן במישור המהותי של אמירותיה והפעולות שנקטה, והן בהיקפן. מובן, כי התייחסות מקלה ומתן אישור למועמדותה אף לאחר האירועים שהתרחשו בעניינה במהלך כהונת הכנסת ה – 19, ישדרו מסר מסוכן של מתן לגיטימיות להתנהלותה, ויביאו להקצנה נוספת.
2. כאן המקום להדגיש, וזוהי ליבת הבקשה, כי מאז שאושרה התמודדותה של ח"כ זועבי בבחירות לכנסת ה- 19, חלו שינויים משמעותיים ורבים, אשר יש בכל אחד מהם בנפרד ובוודאי שבכולם במצטבר, כדי להצדיק את פסילת מועמדותה בפעם הזאת, חרף העובדה שמועמדותה אושרה ערב הבחירות הקודמות. להלן נסקור בתמצית ובאופן מרוכז שינויים אלה, עליהם עמדנו בהרחבה בחלקיה הקודמים של בקשה זו:
3. החלטת היועץ המשפטי לממשלה להעמיד את ח"כ זועבי לדין:

החלטה זו באה לאחר שבעבר נמנע היועץ המשפטי לממשלה מלהעמיד את ח"כ זועבי לדין, וזאת אף בגין אירועי שייט המרמרה. ההחלטה להעמיד את ח"כ זועבי לדין באה בשל חציית קו אדום נוסף על ידי ח"כ זועבי בעת שנהגה באלימות, באיום ובהסתה כלפי שוטרים בני מיעוטים שביצעו את עבודתם. הדבר מעיד על כך שאף לשיטת היועץ המשפטי לממשלה, עלתה דרגת החומרה בהתנהלותה של ח"כ זועבי ביחס למצב עובר לבחירות לכנסת ה – 19. זאת, תוך שנחצה הרף הפלילי באופן שמחייב את העמדתה לדין חרף היותה נהנית מחסינות המוקנית לחברי כנסת. לכך מצטרף גם איזוקה של ח"כ זועבי במהלך הפגנה בלתי חוקית בה השתתפה, ואשר במהלכה, תחת הרגעת הרוחות וקריאה למשתתפי ההפגנה להתפזר, נהגה ח"כ זועבי בדרך אלימה שהביאה לנקיטת הצעד החריג על ידי השוטרים שהיו במקום.

1. החלטת ועדת האתיקה של הכנסת להטיל על ח"כ זועבי את עונש ההשעיה המקסימלי של חצי שנה בגין הדרך בה הצדיקה את הטרוריסטים אשר רצחו את שלושת הנערים:

החלטה זו, חסרת תקדים בחריפותה, אושרה גם במליאת הכנסת ברוב של גדול וחוצה מחנות פוליטיים וכן שבה ואושרה בדעת רוב של ארבעה מחמשת שופטי בית המשפט העליון שדנו בעתירה שהגישה ח"כ זועבי לביטולה. גם החלטת ועדת האתיקה ומליאת הכנסת, כמו גם דחיית עתירתה של ח"כ זועבי לביטולה, מעידים על כך שמעשיה, התבטאויותיה והתנהלותה במהלך כהונת הכנסת ה- 19 עלו בחומרתם במידה מכרעת על מה שאירע במהלך כהונת הכנסת ה- 19. זאת, עד כדי נקיטת צעדים חמורים כנגדה שלא נעשו בעבר ואשר אושרו אף על ידי בית המפשט העליון.

1. פעילות מתמשכת בשעת מלחמה:

כעולה מהחלק העובדתי של עתירה זו, הגבירה ח"כ זועבי את פעילותה בתמיכה בארגוני טרור דווקא בשעת לחימה, במהלך מבצע צוק איתן. בעוד אזרחי מדינת ישראל מופגזים באלפי טילים, חיילי צה"ל נלחמים בחזית, ומדינת ישראל נאבקת על מעמדה בזירה הבינלאומית, עסקה ח"כ זועבי, תוך שימוש באמצעים העומדים לרשותה כחברת כנסת, בהבעת תמיכה גלויה ואקטיבית באוייב, בסיוע לתעמולה של האוייב ובתמיכה בטרור. נדמה כי קשה להעלות על הדעת צבר מעשים חמור מזה.

1. מעבר לאמור לעיל, ראוי להדגיש עניין נוסף: הבקשות שהוגשו בעבר בעניינה של ח"כ זועבי נסמכו בעיקרן על ציטוטים מדבריה, כפי שהופיעו בכלי תקשורת שונים. לא כך הוא בבקשה זו. כפי שניתן לראות, לבקשה זו מצורפים שורה ארוכה של נספחים אשר מהווים ראיות מכלי ראשון, הקבילות בכל הליך משפטי, למעשיה, התבטאויותיה והתנהלותה של

ח"כ זועבי. כך, מצורפים לבקשה זו קטעי וידאו, קטעי אודיו ותמונות בהם נראית ונשמעת ח"כ זועבי אומרת את הדברים הנטענים בבקשה. כן מצורפים קטעי וידאו המראים את התנהגותה ואת דבריה כלפי השוטרים בני המיעוטים בבית המשפט בנצרת ובמהלך הפגה בלתי חוקית בה השתתפה. מצורף העתק מכתבה החמור לכומר נדאף. כן מצורף פרוטוקול ישיבת ועדת הכנסת במהלכה תקפה את מר שאדי חלול. עוד מצורף לבקשה זו העתק המאמר שכתבה באתר החמאס. בצד ראיות אלה, עומדות גם החלטת ועדת האתיקה שאושרה במליאת הכנסת ואשר עתירה לביטולה נדחתה על ידי בג"צ, וכן החלטת היועץ המשפטי לממשלה להעמיד את ח"כ זועבי לדין. כל אלה הם בבחינת ראיות מוצקות מכלי ראשון וקבילות בכל הליך, אשר יש בהן כדי לבסס על אדנים איתנים את הנטען בבקשה זו.

1. **בא"ב 9255/12 ועדת הבחירות המרכזית לכנסת ה- 19 נ' חנין זועבי** ביטל בית המשפט העליון את החלטת ועדת הבחירות המרכזית לכנסת ה - 19 למנוע את השתתפותה של ח"כ זועבי בבחירות. אולם חשובים לענייננו דברים אלה שכתב בהחלטתו כב' הנשיא א' גרוניס:

 **"החלטה זו התקבלה לאחר לבטים, שכן מדובר בפעולה פיסית של ממש ליישום רעיון תיאורטי הלכה למעשה להבדיל מדיבור גרידא... בית המשפט סבור כי פעילותה של ח"כ זועבי ובמיוחד השתתפותה במשט אכן מתקרבת עד למאוד לתחום האסור מפניו מתריע ואותו נועד למנוע סעיף 7 א'."**

 דברים אלה מוצאים תימוכין גם בדבריה המפורשים של כב' השופטת ע' ארבל באותו עניין: "**אני מסכימה עם עמדת היועץ המשפטי לממשלה כי מדובר ב"הצטברות של ראיות משמעותיות ומטרידות במיוחד המתקרבות לגבול האסור" . וכפי שציין חברי הנשיא בחוות דעתו, הוטרדנו ממעשיה ומהתבטאויותיה של ח"כ זועבי בהקשר של המשט לעזה, בעיקר מהעובדה שהצטרפה לפעולה ולא הסתפקה בדיבור גרידא. פעולותיה של ח"כ זועבי ובמיוחד השתתפותה במשט אכן מתקרבות עד למאוד לתחום האסור מפניו מתריע סעיף 7א לחוק הייסוד".**

1. כך היתה תמונת המצב כפי שראה אותה בית המשפט העליון עובר לבחירות לכנסת ה- 19. מן הרקע העובדתי והראיות שהובאו בעתירה זו עולה כי ח"כ זועבי, אשר כבר נקבע כי התקרבה לתחום האסור עובר לבחירות הקודמות, חצתה מאז תחום זה באופן ברור במספר רב של פעמים, ובדרך אשר חומרתה מזדקרת לעין כל. מהראיות המצורפות לבקשה זו עולה כי מעשיה של ח"כ זועבי הלכו והתרבו, לא היו בבחינת אירוע חד פעמי כי אם רצף של מעשים, ביטויים והתנהלות, אשר נועדו כולם לפגוע במדינת ישראל, בכוחות הביטחון, באזרחיה בני המיעוטים, באזרחיה המבקשים להשתלב בה, ובעצם זכותה של מדינת ישראל להתקיים כמדינה יהודית ודמוקרטית. כל זאת, תוך תמיכה עקבית ומתמשכת בטרור, אף ובעיקר בשעת מלחמה, ובעת שאזרחי ישראל נתונים תחת מתקפת טילים מצד החמאס וחיילי צה"ל נלחמים בחזית.
2. כפי שצויין בפתח בקשה זו, מי שנוהג בדרך בה נהגה ח"כ זועבי ראוי היה כי אזרחותו תישלל. מניעת השתתפותה של ח"כ זועבי בבחירות, הגם שמדובר בשלילת זכות יסוד מהחשובות במשטר דמוקרטי, מהווה צעד מידתי ואף מצומצם ביחס לחומרת התנהלותה של ח"כ זועבי. המחוקק גילה דעתו הברורה כי מי שמבקש לכהן בכנסת, הפרלמנט הישראלי, צריך ליטול על עצמו מחויבות לעקרונות היסוד של המדינה כמדינה יהודית ודמוקרטית, וכמובן להימנע מתמיכה בטרור ובמאבק המזויין כנגד מדינת ישראל. כעולה מכל האמור בבקשה זו, ח"כ זועבי כשלה כשל מתמשך ועמוק במילוי מחויבויותיה אלה, ומשעמדה קרוב מאוד לתחום האסור בפעם הקודמת שבה התבקשה פסילת מועמדותה, הרי שהיא נמצאת היום הרחק מעבר לקו האדום אותו שרטטו שופטי בית המשפט העליון בעניין זה.
3. סעיף 7א לחוק יסוד:הכנסת, מבטא איזון עדין וחשוב בין הזכות להיבחר לבין החובה לשמור על קיומה של המדינה מפני ארגוני הטרור הקמים כנגדה ועל בסיס קיומה כמדינה יהודית ודמוקרטית. גם פרשנות מצמצמת עד לקצה האפשרי של סעיף זה אינה מותירה מקום להתרת התמודדותה של ח"כ זועבי, שכן קשה להעלות על הדעת מקרה חמור ורציף מזה שבפנינו. אישור מועמדותה של ח"כ זועבי, כמוהו כריקון סעיף 7א מכל תוכן מעשי, וזאת בניגוד לנוסחו הברור של הסעיף ולחובתה, כמו גם לזכותה, של המדינה הדמוקרטית להגן על עצמה ועל המשטר הדמוקרטי מפני מי שמבקש לנצל את כהונתו בכנסת כדי לפגוע בהם פגיעה אנושה.
4. בקשה זו נתמכת בתצהיר לאמות העובדות הנטענות בה.

**לאור האמור לעיל, ועדת הבחירות הנכבדה מתבקשת לקבוע כי ח"כ חנין זועבי מנועה מלהשתתף בבחירות לכנסת ה- 20.**

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

 ח"כ יריב לוין עו"ד אבי הלוי

 המבקש מס' 1 בא כח המבקשים